Christopher Isherwood (ook bekend as Christopher William Bradshaw-Isherwood; gebore op 26 Augustus 1904, High Lane, Cheshire, Engeland, sterf op 4 Januarie 1986 Santa Monica, Kalifornië, VSA was 'n Anglo-Amerikaanse romansier wat veral bekend is vir sy romans oor die Berlyn van die vroeë 1930's. Nadat hy as ‘n private tutor gewerk het, het Isherwood 'n mate van erkenning verkry met sy eerste twee romans, All the Conspirators (1928) en The Memorial (1932). Gedurende die 1930's het hy saam met sy vriend W.H. Auden op drie dramas gewerk, waaronder The Ascent of F6 (1936). Maar dit was eers in 1929 dat hy die tema ontdek het wat hom algemeen bekend sou maak. Isherwood het tussen 1929 en 1933 in die Berlynse stadsdeel Schöneberg gewoon, wat destyds die sosiale middelpunt van die Duitse hoofstad se gay- en lesbiese toneel was, en sodoende die objektiewe oogpunt van 'n buitestaander verkry betreffende die verval van die Republiek van Weimar as eerste moderne Duitse demokrasie, en die opkoms van die NSDAP van Hitler.